《有怀二首》
宋代·赵蕃

桑落黄而陨，于飞雁翱翔。
岂无同心人，滞彼天一方。
刘氏贤父子，好古俱志强。
向来文墨盟，许我由升堂。
三孙子荆家，人物妙过江。
当时载酒地，朝暮一玉光。
几年断行迹，老柳知在亡。
苕溪到荆溪，一苇可以杭。
定应数相过，我顾不得双。
属谋吴会行，秋瘧冬尚僵。
迨今病小愈，又值天雨霜。
饥寒苦见驱，此役殊未央。
苕溪道所见，有宅非他扬。
我犹识其门，寂寞罗可张。
会成整衣冠，床下拜老庞。
退从阿戎谈，麈秃饭不尝。
独说孙之居，更下荆溪傍。
慨兹如许别，肯惮一水长。
孤篷不难溯，物色因鸣榔。
傥闻苇间音，躧履斯迎将。
剡曲笑徒反，竹隐聊与当。
古人有成言，居必思择乡。
我今落殊县，绝交类嵇康。
论文得重与，近作期倒囊。
从游不徒然，会合况莫常。
匪但鸡黍约，要资药石良。
针砭苟不靳，我何惧膏肓。
痿盲于起视，顷刻未始忘。
阴风忽动地，暮色自远苍。
归寻短灯檠，依旧平生窗。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。